VENDIM
Nr. 179, datë 20.8.2018

PËR NJË SHTESË NË VENDIMIN NR. 97, DATË 23.4.2018, “MBI MIRATIMIN E TARIFËS SË TRANSMETIMIT TË GAZIT NATYROR NGA SHOQËRIA “ALBGAZ” SHA, PËR VITIN 2018”

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit, 13, pika 2 dhe nenit 17, pika “e”, të ligjit nr. 102/2015, “Për sektorin e gazit natyror”, si dhe nenit 3, germa “g” dhe nenit 24, pika 4, të “Rregullores për organizimin funksionimin dhe procedurat e ERE”, miratuar me vendimin e Bordit të ERE-s nr. 96, 17.6.2016, Bordi i ERE-s, në mbledhjen e tij të datës 20.8.2018, mbasi shqyrtoi relacionin e përgatitur nga Drejtoria Juridike dhe e Mbrojtjes së Konsumatorit, mbi një shtesë në vendimin nr. 97, datë 23.4.2018, “Mbi miratimin e tarifës së transmetimit të gazit natyror nga shoqëria “Albgaz” sh.a., për vitin 2018”, të Bordit të ERE-s,
konstatoi se:
- Me shkresën nr. 797, datë 20.7.2018, Shoqëria “Albgaz” sh.a. i është drejtuar ERE-s me kërkesën për shpjegime referuar vendimit të Bordit të ERE-s nr. 97, datë 23.4.2018, “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018”. 
- Albgaz kërkon interpretimin e pikës 1 të vendimit të sipërcituar, në lidhje me afatin kur duhet të fillojë aplikimi i tarifës së re, për lëshimin e faturave tatimore sipas pikës 1 të këtij vendimi, referuar përcaktimeve në vendimin nr. 14, të Bordit të ERE-s, datë 10.1.2018, “Mbi shtyrjen e afatit të tarifës së përkohshme të transmetimit të gazit natyror nga shoqëria “Albgaz” sh.a., miratuar me vendimin e Bordi të ERE-s, nr. 90, datë 7.6.2017, si dhe kontratës së transmetimit të gazit natyror të lidhur mes “Albpetrol” sh.a. dhe “Albgaz” sh.a”.
- Tarifa e përkohshme e transmetimit të gazit natyror nga shoqëria “Albgaz” sh.a., e miratuar për vitin 2017 dhe lënë në fuqi deri më 31.3.2018 nëpërmjet vendimit nr. 14, datë 10.1.2018, të Bordit të ERE-s përcakton një tarifë prej 25 lekë/m3.
- Tarifa e transmetimit të gazit natyror nga shoqëria “Albgaz” sh.a., për vitin 2018 e miratuar me vendimin nr. 97, datë 23.4.2018, përcakton një tarifë prej 28 lekë/m3.
- Neni 17, germa “e”, e ligjit nr. 102/2015, “Për sektorin e gazit natyror”, parashikon që kur tarifat e miratuara rezultojnë të ndryshme nga ato të përkohshme, ERE vendos masat e përshtatshme kompensuese.
- Mes tarifës së përkohshme të transmetimit dhe tarifës përfundimtare të transmetimit të gazit natyror nga shoqëria “Albgaz” sh.a., për vitin 2018 rezulton një diferencë prej 3 lekë/m3. 
- Neni 24, pika 4 e “Rregullores për organizimin funksionimin dhe procedurat e ERE-s”, miratuar me vendimin e Bordit të ERE-s, nr. 96, datë 17.6.2016, parashikon se, në çdo rast të paraqitjes së kërkesave për shprehje mendimi nga ana e ERE-s për interpretime të akteve nënligjore të ERE-s, ky mendim do të jetë rezultat i diskutimit dhe qëndrimit të mbajtur në mbledhjen e Bordit.
Për gjithë sa më sipër, Bordi i ERE-s 

VENDOSI:

1. Pika 1 e vendimit nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a., për vitin 2018”, të Bordit të ERE-s ishte “Miratimin e tarifës së transmetimit të gazit natyror nga shoqëria “Albgaz” sh.a., për vitin 2018 prej 28 lekë/m3 ose 2.6457 lekë/kwh” dhe bëhet “Miratimin e tarifës së transmetimit të gazit natyror nga shoqëria “Albgaz” sh.a., për vitin 2018 prej 28 lekë/m3 ose 2.6457 lekë/kwh, duke filluar nga data 1.1.2018”. 
2. Shoqëria të bëjë korrigjimin e faturave për periudhën 1.1.2018–30.3.2018.
3. Drejtoria Juridike dhe e Mbrojtjes së Konsumatorit të njoftojë të interesuarit për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

